Ńdɔ a ngányámala miǹsə́g mí mvɔ́d mínyi ású tə́bə́lə, a fudí á mə̄búg mə́nyǐ yā məkǒl móé. 14Miǹsə́g mí ngábə́ á mgbág ǹkadaga, ású ńsɔ́lán míḿbóŋ yā ábəgě tə́bə́lə étē. 15A ngákom mim̀bóŋ ai elé ásie, a maná mya wɔ́bɔ̄ mvɔ́d, émyā bábəgə ai myá tə́bə́lə. 16A ngákom bibələgan ású tə́bə́lə, bisóá, bibyɛdəga, kɔ́b ai bikpás ású ésoe mətúnuŋa, a ngákom byá mvɔ́d mvɔ̄d. 17Ńdɔ a ngákom ngoe ǹkum e tɔá mvɔ́d mvɔ̄d. Ngoe ǹkum te, a ngálwí dzɔ̄ ai hámaŋ ai tín dzīē ai ǹkug wóé, bisamaŋa ai bivivie bíé bí tɔ̄á dzóm dzídzīá. 18Miǹtəm mísaman mí kwî nyé á ńkug miǹtəm mílɛ́ mí ngoe ­ǹkum ḿfág ví, míńtəm mílɛ́ mīvɔ́g ḿfág ḿbɔ̄g. 19Á ńtəm ví, kɔ́b élɛ́ é tɔ̄á ńkomán anə́ bisamaŋa bí áńdɔ́g, ebumá ai evivie, á ńtəm m̀bɔ́g, və nálā dzam də́dā ású miǹtəm mísamǎn yā mí tíege á ńkum ví. 20Á tín ǹkum, kɔ́b é ngábə́ ényi, anə́ bisamaŋa bí áńdɔ́g, é bə̄lə́ ébumá ai bivivie, bí tɔ̄á ńtāān nâ: 21ebumá dzyá é ngábə́ á míńtəm míbɛ̄ mí ósú á sí, ebumá dzyá á míńtəm míbɛ̄ mí tsáá á sí, ebumá dzyá fə̄ míńtəm míbɛ̄ mīvɔ́g á sí, və nálā ású míńtəm mísaman mí kwîg á ngoe ǹkum. 22Bibumá bítē bísə ai miǹtəm mítē mísə̄ bí tɔ̄á ai ǹkum və dzóm dzídzīá, á bə́ ngálwí və mvɔ́d mvɔ̄d.